Pojasnila in odziv na pisanja medijev

Zaradi vprašanj več medijev, povezanih s "*pismi, ki jih je v Frankfurt guvernerju Evropske centralne banke (ECB) Mariu Draghiju pošiljal guverner Banke Slovenije Boštjan Jazbec*" (Siol, 15.11.2017), podajamo naslednja pojasnila:

Skladno z načelom sodelovanja in uveljavljeno prakso medinstitucionalnega sodelovanja v okviru Evrosistema, guverner Banke Slovenije obvešča člane Sveta ECB o vseh zadevah, ki so relevantne z vidika pristojnosti Sveta ECB, po potrebi tudi o nacionalni zakonodaji, ki ureja delovanje Banke Slovenije. Zakon o Banki Slovenije in zakon o postopku sodnega varstva imetnikov kvalificiranih obveznosti bank sodita med omenjene zadeve.

"Glede zakonov sem ponovil le stališča Banke Slovenije oz. njenih strokovnih služb, ki so javno objavljena in/ali so bila že razkrita v odgovorih medijem," pojasnjuje guverner. Ob tem opozorimo, da je vsakokratni guverner Banke Slovenije sicer član Sveta ECB osebno, njegovo ravnanje, na podlagi članstva Sveta ECB, pa je neodvisno in ni vezano na kakršnokoli potrditev ali stališče ostalih članov Sveta Banke Slovenije.

Guverner dodaja: "Glede stališč, ki so podana v zvezi z Zakonom o Banki Slovenije, gre v celoti za stališča Banke Slovenije, ki so jih naši predstavniki predstavljali že v postopku sprejemanja zakona v Državnem zboru in so javno objavljena. Mnenji Banke Slovenije, z dne 21. junija in 31. avgusta 2017, o predlogu novele zakona o Banki Slovenije in predloga amandmajev poslancev koalicije na isti predlog, sta objavljeni na strani Državnega Zbora Republike Slovenije, na povezavi [tukaj](http://www.dz-rs.si/wps/portal/Home/deloDZ/zakonodaja/izbranZakonAkt?uid=C1257A70003EE6A1C12581090046EC1D&db=kon_zak&mandat=VII) oz. neposredno na povezavah [Mnenje o Predlogu zakona o dopolnitvi Zakona o Banki Slovenije 22.06.2017 [Banka Slovenije]](http://www.dz-rs.si/wps/portal/Home/deloDZ/zakonodaja/izbranZakonAkt?uid=C1257A70003EE6A1C1258147002D904E&db=kon_zak&mandat=VII&tip=doc) in [Pripombe na amandma poslancev koalicije k Predlogu zakona o dopolnitvi Zakona o Banki Slovenije 01.09.2017 [Banka Slovenije]](http://www.dz-rs.si/wps/portal/Home/deloDZ/zakonodaja/izbranZakonAkt?uid=C1257A70003EE6A1C125818E002AB4C1&db=kon_zak&mandat=VII&tip=doc). Prav tako je Banka Slovenije sama razkrila, da smo vložili ustavno presojo Zakona o Banki Slovenije ([Sporočilo za javnost](http://www.bsi.si/iskalniki/sporocila-za-javnost.asp?VsebinaId=20240&MapaId=137#20240)) ter Ustavnemu sodišču predlagali začasno zadržanje izvajanja zakona in prednostno obravnavo.

Ključna pripomba Banke Slovenije je, če strnem, da Zakon o Banki Slovenije daje Računskemu sodišču pooblastilo za revizijo izvedenih nadzorniških postopkov in nadzorniških praks, s čimer se po mnenju Banke Slovenije – in po mojem osebnem mnenju - posega v ustavno zagotovljeno samostojnost Banke Slovenije in njeno neodvisnost, zagotovljeno s Statutom ESCB in ECB. S tem se posredno torej posega tudi v neodvisnost Evrosistema ter ECB ter krši relevantno evropsko zakonodajo. Na to sem dolžan opozarjati.

Predlog zakona o postopku sodnega varstva imetnikov kvalificiranih obveznosti bank je nedavno sprejela vlada in šele začenja parlamentarno obravnavo. Banka Slovenije je, kot smo medijem že pojasnjevali, konec lanskega leta prejela osnutek zakona v mnenje, kot je to običaj pri pripravi zakonov s področja njenega delovanja. Običajno namreč je, da se ob pripravi zakona pridobi mnenja vseh relevantnih institucij/organov, ki pokrivajo področja, ki jih ureja zakon. Banka Slovenije je podala stališča, da je ob dostopanju do relevantnih podatkov potrebno ustrezno urediti varstvo zaupnih podatkov ter izpostavila potrebo po preverjanju skladnosti ocen in podatkov, ki so bila podlaga za ukrepanje Banke Slovenije. Banka Slovenije je tudi predlagala, da se zakon v nekaterih delih dodatno uskladi z Zakonom o reševanju in prisilnem prenehanju bank."

Na vprašanja medijev, zakaj je guverner "v pismih izrazil prepričanje, da se bo Računsko sodišče v reviziji Banke Slovenije osredotočilo predvsem na skrbni pregled leta 2013", guverner odgovarja, da se da to sklepati iz javno dostopnih izjav in virov.

Na navedbe medijev, da guverner "navaja, da bo revizija Računskega sodišča vključevala tudi vlogo ECB in njenih predstavnikov v skrbnem pregledu 2013, vključno z njihovo vlogo in prispevkom v razpravah s svetovalci pri AQR in stres testih", guverner pojasnjuje: "Kot že rečeno: Ključna pripomba Banke Slovenije je, da Zakon o Banki Slovenije daje Računskemu sodišču pooblastilo za revizijo izvedenih nadzorniških postopkov in nadzorniških praks, s čimer se po mnenju Banke Slovenije – in po mojem osebnem mnenju - posega v ustavno zagotovljeno samostojnost Banke Slovenije in njeno neodvisnost, zagotovljeno s Statutom ESCB in ECB. S tem se posredno torej posega tudi v neodvisnost Evrosistema ter ECB ter krši relevantno evropsko zakonodajo."

Potek skrbnega pregleda bank, izvedenega v letu 2013, je sicer natančno predstavljen v Poročilu, ki ga je Banka Slovenije marca 2015 pripravila za Državni zbor in je dostopen na tej [povezavi](http://www.bsi.si/publikacije-in-raziskave.asp?MapaId=2007). Ustreznost skrbnega pregleda 2013 je potrdil vseevropski bančni test, ki je bil izveden leta 2014, pred začetkom delovanja Enotnega mehanizma nadzora (SSM). Pravilnost uporabljene metodologije je v mnenju [potrdila ECB](https://www.ecb.europa.eu/ecb/legal/pdf/sl_con_2017_41_f_sign_.pdf).

Odnosi z javnostmi

Banka Slovenije